Vásárhelyen vasárnap tartották meg - Almási István elhunyta miatt - az időközi polgármester-választást. Szavazókörökben faggattuk az embereket: miért mentek el a voksolásra, mi a véleményük a kampányról, és akadtak, akik azt is elárulták kire, melyik jelöltre tették az ikszet.

– Tudjuk, hová kell tenni az ikszet – jelentette ki Fekete Lajos, aki a Szent István téri általános iskolában szavazott feleségével. Nevet nem mondott, de annyit elárult: a szavazólapon középen található a jelölt neve. Halasiné Dúzs Julianna kijelentette, azért jelent meg a voksoláson, mert ez állampolgári jog és kötelesség, azt azonban nem mondta el, melyik név mellé rakta az ikszet. Többen akadtak, akiket hiába akartunk faggatni, kérdezni, nem nyilatkoztak, nem akartak mondani semmit. Rátódi Imre viszont azt mondta: az alapján szavazott, hogy önkormányzati lakásban élnek, amit szeretnének megvásárolni és nem akarják, hogy előtte kitegyék őket a bérleményből. Voltak, akik nevüket nem és azt sem mondták el, kire szavaztak, annyit azonban megjegyeztek, hogy a folytatás mellett vannak, azt szeretnék, ha Vásárhely fejlődése nem torpanna meg.

– Nem maradhattunk ki belőle – jelentette ki Zsolt és Edina, akik két gyerekükkel jelentek meg a voksoláson, és az édesapa szavazatát az 1 éves Molli dobta az urnába, testvére, a 3 éves Máté statisztált hozzá. – Rajtunk is múlik az eredmény, és azért jöttünk el, mert gyermekeink jövője lehet a tét – közölte komolyabbra fordítva a beszélgetést Edina. Párja azzal folytatta: interneten kísérte figyelemmel, értesült a kampányról, annak eseményeiről. Szerinte mindkét fél túlzásokba esett, makacs volt, ahogy fogalmazott: – Ennyi sárdobálás nem kellett volna és nem is számítottam rá.

Állampolgári kötelesség és jog a szavazás, és az utóbbi a fontosabb – közölte egy anonimitást kérő középkorú nő a vásárhelyi 5-ös szavazókörben. Hozzátette: az titkok, hogy kire szavazott. Az idős Szokolai Jánosné nem titkolta, gyermekei és főleg öt unokája jövője miatt Hegedűs Zoltánt támogatta, de beszélgetésünk során kiderült: érvénytelen voksot adott le, mert nem ikszelt, hanem az általa választott jelölt alá odaírta a saját nevét. Mivel borítékját már bedobta az urnába, nem szavazhatott még egyszer – közölték vele. Somogyi Márton és párja, Brigitta úgy fogalmazott: a jövőnk a tét, ezért jöttünk el szavazni. De azt megemlítették: negatív kampányt tapasztaltak miden fél részéről.